12 Mo lekgolong la ntlha la dingwaga, batho ba Modimo ba ne ba amogela dikgakololo ka metlha. Gangwe le gape Jesu o ne a bua le barutwa ba gagwe ka botlhokwa jwa go lwela go nna boikokobetso. Le fa go ntse jalo, ga se fela gore o ne a bolelela barutwa ba gagwe gore go kaya eng go nna boikokobetso—o ne a ba bontsha gore ba ka dira seo jang. Mo letsatsing la bofelo la ga Jesu mo lefatsheng, o ne a kokoanya baaposetoloi ba gagwe gore ba keteke Tlolaganyo. Fa baaposetoloi ba gagwe ba ntse ba ja, Jesu o ne a ema a bo a ba tlhapisa dinao—e leng tiro e gantsi e neng e dirwa ke motlhanka. (Joh. 13:1-17) Baaposetoloi ba gagwe ba ne ba nna ba gakologelwa tiro eno e e neng e bontsha boikokobetso. Mo e ka nnang dingwaga di le 30 morago ga foo, moaposetoloi Petere yo o neng a le gone fa tiragalo eo e ne e direga, o ne a naya badumedimmogo le ene kgakololo e e malebana le boikokobetso. (1 Pet. 5:5) Sekao sa ga Jesu se tshwanetse go tlhotlheletsa mongwe le mongwe wa rona gore a bontshe boikokobetso fa a dirisana le ba bangwe.—Bafil. 2:5-8.